Zvieratká z Kúzelného lesa – Králiček Belka

Vyšlo aj v tlačovej podobe

Objednať môžete na
www.albatrosmedia.sk

Lily Small

Zvieratká z Kúzelného lesa – Králiček Belka

Copyright © Albatros Media a. s., 2018

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

S mimoriadnym poďakovaním venujem Thei Bennettovej.

Obsah

Prvá kapitola:
Rozprávajúci kvietok

Druhá kapitola:
Smutná lienka

Tretia kapitola:
Hľadajú sa bodky!

Štvrtá kapitola:
Snívanie

Piata kapitola:
Kúzelné muchotrávky

Šiesta kapitola:
Od Mesačného jazierka na Vresový vrch

Siedma kapitola:
Leť!

Prvá kapitola

Rozprávajúci kvietok

Do Kúzelného lesa zavítala jar. Slniečko pomaly stúpalo k jasnej modrej oblohe a pozeralo sa, ako kvetinové púčiky vyrážajú zo zeme. Slnce sa hrejivo usmialo a natiahlo svoje lúče k zemi, aby pomohlo kvietkom predrať sa cez hlinu.

Vysoko medzi stromami sa niečo striebristo zalesklo. Bolo to malé králičie dievčatko. Malo hebký striebristosivý kožuštek, nachové oči, ktoré sa blýskali ako diamanty… a dve zlaté vílie krídelká. Patrilo k okvetným králikom – k jedným z vílích zvieratiek, ktoré žili v Kúzelnom lese. Volalo sa Belka. Poletovalo medzi stromami a spievalo si pesničku o svojej práci. Chystalo sa otvárať púčiky krásnych jarných kvetov.

„Svieť mi, svieť mi, slniečko,

pomôž mi len máličko.

Zábavu dnes budem mať,

púčik na kvet premieňať…“

Vtom Belka ucítila, ako jej niečo steká po kožúšku. Začínalo pršať! Kvapky hlasno plieskali na listoch. Belka sa usmiala, voda ju pošteklila na ňufáčiku. Dážď mala rovnako rada ako slniečko – pomáha predsa rásť kvetom!

Belka zavrtela ružovým zamatovým ňufáčikom. Lístie a hlina a mladé rastlinky v daždi nádherne voňali. Všetko bolo zelené a svieže.

Keď dokončím svoju prácu, Kúzelný les bude ešte krajší! pomyslela si. Zamávala krídlami a od radosti spravila premet. Už čoskoro sa všade rozžiaria nádherné kvety!

Dážď ustal rovnako rýchlo, ako prišiel, a o chvíľku už opäť svietilo slniečko.

„Nemám času nazvyš,“ povedala si Belka. „Musím sa poponáhľať na Zvončekovú lúku. Sú tam stovky zvončekov, ktoré čakajú iba na to, kedy ich otvorím.“

Rozletela sa pomedzi stromy a pokračovala vo svojej pesničke:

„Počkaj, počkaj, milý púčik,

už mám k tebe iba krôčik.

Budeš kvetom nádherným,

žltým, modrým, červeným…“

„Ahoj, Belka!“

Keď Belka začula svojej meno, otočila sa. Zbadala, že za ňou letí pavučinková mačička Lili. Krídelká sa jej len tak leskli.

Lili bola Belkina najlepšia kamarátka. Jej kožúšok mal rovnakú belostnú farbu ako hmla, ktorá sa krčila medzi stromami, a zdobili ho nádherné fliačiky podobné kúskom čokolády.

Lili priletela bližšie a obe kamarátky sa na pozdrav dotkli ňufáčikmi.

„Nemôžem sa zastavovať, ponáhľam sa na Zvončekovú lúku,“ vysvetlila Belka priateľke. Potom si všimla v jej labke malý košíček upletený z kvetinových stoniek. „Dnes máš košík poriadne naložený, Lili.“

„Je až po okraj plný kvapôčok rosy,“ odpovedala Lili pyšne.

Pavučinkové mačičky mali rovnako ako okvetné králiky dôležitú prácu v Kúzelnom lese. Každé ráno zbierali kvapky rosy a rozvešiavali ich na pavučinky, aby sa dlhé vlákna pekne trblietali na slniečku.

Vtom Belka nastražila ušká. Začula akési bzučanie.

Bzzzzz… Bzzzzz…

„Čo to bolo?“ spýtala sa a rozhliadala sa na všetky strany.

„Pozri sa!“ vykríkla Lili.

Belka sa pozrela na miesto, kam ukazovala Lili. V slnečných lúčoch sa tam blýskal oblak maličkých krídel. Blížil sa k nim veľký roj hmyzu.

Do Belkinho ňufáčika narazil malý modrý chrobáčik.

„Ojoj, prepáč!“ zahvízdal a letel ďalej.

„Počkať, kam to letíte?“ zavolala za ním Lili.

„Bzzzzz… nessssmieme sssstrácať čassss!“ odpovedali vážky, ktoré leteli za chrobáčikmi.

„Nikdy som nevidela toľko hmyzu pokope,“ poznamenala Belka. „Rada by som vedela, čo sa deje.“

Zastavil sa pri nich veľký žltý motýľ.

„Dobrý deň, pán motýľ,“ pozdravila ho Belka. „Kam to všetci letíte?“

„Dnes je v Kúzelnom lese hmyzí športový deň,“ odpovedal motýľ. „A ja som hlavný rozhodca!“ pyšne pokrútil tykadlami.

„No teda!“ vydýchla Belka.

„Hmyzí športový deň! Ako sme len na to mohli zabudnúť?“ začudovala sa Lili. „Koná sa predsa každý rok na Vresovom vrchu.“

„Príďte sa pozrieť. Všetci sú vítaní,“ zavolal ešte priateľský motýľ a odletel za vážkami.

„Kiežby som tam aj ja mohla ísť,“ povzdychla si Lili. „Hmyzie preteky musia byť ohromná zábava!“

„Tiež by som tam rada šla,“ pridala sa Belka. „Možno to stihneme, ak sa poponáhľame s pavučinkami a kvietkami.“

„Výborný nápad!“ vykríkla Lili. „Mala by som sa teda hneď pustiť do rozvešiavania kvapôčok. Tak ahoj, Belka, stretneme sa na Vresovom vrchu.“

Lili sa dotkla kamarátkinho ňufáčika a odletela na kraj lesa, kde už čakali pavučinky na kvapky rosy.

„Pekný deň!“ zavolala za ňou Belka. Potom sa za spevu svojej veselej pesničky rozletela k Zvončekovej lúke.

Na lúke sa zniesla na zem a pristála medzi zvončekmi. Každý mal množstvo maličkých zelených púčikov, len-len sa otvoriť. Belka radostne pokrčila ňufáčik. Keď s prácou skončí, lúka sa premení na more modrých kvetov, ktorých vôňa sa ponesie celým Kúzelným lesom.

Preskočila stonku a ňufáčikom sa otrela o ten najväčší puk. Okvetné lístky sa začali pomaličky roztvárať. Belka odhopkala o kus ďalej a zadívala sa na kvet. Fúziky sa jej chveli od nadšenia.

Toto bola najkrajšia časť jej práce. Bolo to, ako keď sa rozbaľuje nádherný darček. Zatajila dych a prekrásna modrá kvetina v tvare vílieho klobúčika sa rozvinula.

Belka si šťastne zaspievala a priskočila k ďalšiemu púčiku.

„Hopi-hop, skáčem dosť,

pekný kvet je pre radosť!“

Zanedlho otvorila desiatky kvietkov. Cinkali vo vánku ako spiežovce a lúka bola plná ich sladkej vône.

Už jej zostávalo otvoriť iba posledný kvietok. Belka nadšene dohopkala k rastlinke. Len jeden jediný kvietok a bude môcť odletieť na hmyzí športový deň! No keď svoj zamatový ňufáčik priložila k púčiku, stala sa veľmi zvláštna vec.

„Nerob to, prosím!“ zvolal slabý hlas.

Belka naľakane uskočila a vyjavene pozorovala rastlinku. Hlas vychádzal priamo z puku! Belka ešte nikdy nepočula, žeby nejaký kvietok rozprával. Čo sa to deje?

Vážení čtenáři, právě jste dočetli ukázku z knihy Zvieratká z Kúzelného lesa – Králiček Belka.
Pokud se Vám líbila, celou knihu si můžete zakoupit v našem e-shopu.